آمریکا نماینده‌لر مجلیسینده، سوریه‌ده بشار اسد رژیمینه و رژیمله ایش گؤرن‌لره قارشی آغیر تحریملر ایچه‌رن قانون لاییحه‌سی رای بیرلیگی ایله قبول ائدیلیب.
2019 " سزار سوریه سیویل قوروما قانونو" آدی وئریلن لاییحه، نماینده‌لر مجلیسین‌دکی سسلمه‌دن سس بیرلیگی ایله کئچدی.
لاییحه، آمریکا پرزیدنتی دونالد ترامپ رهبرلیگی‌نین سوریه رژیمی، امنیت تشکیلات‌لاری و یا سوریه مرکزی بانکی ایله ایش گؤرن هر کسه تحریم تطبیق اولونماسینی نظرده توتور.
بون‌دان باشقا، قانون لاییحه‌سین‌دکی تحریملر سوریه رژیمیله علاقه‌لی تیکینتی پروژه‌لری، یا دا سوریه‌ده رژیمین کونترولون‌داکی هاوا یولو، یا دا انرژی صنایعسی ایله امکداش‌لیق ائدن‌لری ده احاطه ائدیر.
قانون، اسد رژیمی‌نین بلوکاداسی‌نین یول آچدیغی آجلیق، شیمیایی سیلاح سالدیری کیمی بشریته قارشی ایشلنن جینایت‌لره قارشی ده تحریملر گتیریر.
قانون چرچیوه‌سینده ترامپ، هر بیر حال اوچون آیری بیر تحریم تطبیق ائده‌جک، باریش دانیشیق‌لاریندا ایرلیلییش قئید ائدیلمه‌سی و یا سیویل وطنداش‌لارا قارشی سالدیری‌لارین کسیلمه‌سی حالیندا ایسه تحریملر دا تاخیره سالینا‌جاق.
نماینده‌لر مجلیسی خاریجی علاقه‌لر کومیته‌سی‌نین رهبری الیوت انگل، چیخیشیندا،
"دونیا سوریه‌لی اینسان‌لار مسئله‌سینده اوغورسوز اولدو. هئچ بیر شئی بو اینسان‌لارین دئمک اولار 8 ایلدیر دؤزمک مجبوریتینده قالدیق‌لاری دهشتی گئری آلا بیلمز. هئچ بیر شئی ایتیرن‌لری گئری گتیره‌بیلمز. باشیمیزی باشقا ایستیقامته چئویریب، اسدین، روسیانین و ایران‌ین سوریه‌نی ازیب کئچمه‌سینه ایجازه وئره‌مه‌ییک." ایفاده‌لرینی ایستیفاده ائتدی.
داها اوّلکی ایکی دؤورده ده نماینده‌لر مجلیسین‌دن کئچن قانون، آمریکادا حکومتین قاپا‌لی اولماسی سببیله سناتودا سس وئرمه‌یه چیخاریلامادی.
آمریکا پرزیدنتی ترامپ، 19 دسامبردا وئردیگی آچیقلامادا، سوریه‌دن آمریکا عسگرلرینی چکجگینی بیلدیرمیشدی.
ترامپین قراری واشینگتوندا موباحیثه‌لره یول آچمیشدی.
لاییحه‌نین آدی ایسه سوریه‌ده اسد رژیمی طرفین‌دن تؤره‌دیلن ساواش جینایت‌لری و ایشگنجه تصدیقله‌ین فوتولاری سیزدیران "سزار" کود آدلی نیظامی پولیس‌دن گلیر.
سوریه‌ده اسد رژیمینه باغلی نیظامی بیرلیک‌لر طرفین‌دن ایشگنجه و گاز بوراخیلا‌راق اؤلدورولن رژیم موخالیفتچی‌لری‌نین فوتوشکیلینی چکمکله وظیفه‌لی کود آدی "سزار" اولان نیظامی پولیس، 11 مین قوربانا عایید 55 مین فوتوشکیلله بو اؤلکه‌دن قاچمیش، آنادولو آژانسی ده بو فوتولاری توپلوما چاتدیرمیشدی.
فوتولار، یاییملانماسی‌نین آردین‌دان دونیادا خشمه سبب اولموش، آمریکا، آوروپا بیرلیگی و بمت-ده سوریه‌ده باش وئرن غیری-اینسانی ایشگنجه جینایت‌لری ایله باغلی سورشدورما و وظیفه‌لی‌لرین جزالاندیریلماسی طلبی گوندمه گلمیشدی.
